KOMISIJOS SPRENDIMAS
2005 m. sausio 26 d.
keičiantis Sprendimą 97/296/EB, pateikiantį trečiųjų šalių, iš kurių valstybės narės leidžia importuoti žmonėms vartoti skirtus žuvininkystės produktus, sąrašą, dėl Antigvos ir Barbudos, Honkongo, El Salvadoro ir Slovakijos
(pranešta dokumentu Nr. K(2004) 4608)
(Tekstas svarbus EEE)
(2005/71/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB dėl trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus arba gyvus dvigeldžius moliuskus, laikinų sąrašų tarpiniam laikotarpiui sudarymo sąlygų (1), ypač į jo 2 straipsnio 2 dalį,
kadangi:
(1)
1997 m. balandžio 22 d. Komisijos sprendime 97/296/EB, pateikiančiame trečiųjų šalių, iš kurių valstybės narės leidžia importuoti žmonėms vartoti skirtus žuvininkystės produktus (2), sąrašą, išvardijamos šalys ir teritorijos, iš kurių leidžiama importuoti žmonėms vartoti skirtus žuvininkystės produktus. Šio sprendimo priedo I dalyje pateikiami pavadinimai šalių ir teritorijų, kurioms taikomas konkretus sprendimas pagal 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų teikimą į rinką (3), o II dalyje išvardijamos šalys ir teritorijos, atitinkančios Sprendimo 95/408/EB 2 straipsnio 2 dalyje nustatytus reikalavimus.
(2)
Komisijos sprendimuose 2005/72/EB (4), 2005/73/EB (5) ir 2005/74/EB (6) nustatomos konkrečios Antigvos ir Barbudos, Honkongo ir El Salvadoro kilmės žuvininkystės produktų sąlygos, todėl šios šalys turėtų būti įtrauktos į Sprendimo Nr. 97/296/EB priedo I dalyje pateiktą sąrašą.
(3)
Į Sprendimo 97/296/EB priedo I dalyje esantį sąrašą įtraukta Slovakija. Kadangi ši šalis dabar yra valstybė narė, jos pavadinimas iš sąrašo turėtų būti išbrauktas.
(4)
Aiškumo tikslais šie sąrašai turėtų būti iš esmės pakeisti.
(5)
Todėl atitinkamai reikėtų iš dalies pakeisti Direktyvą 97/296/EB.
(6)
Šis sprendimas turėtų būti taikomas nuo tos pačios dienos kaip ir Sprendimai 2005/72/EB, 2005/73/EB ir 2005/74/EB dėl žuvininkystės produktų importo iš Antigvos ir Barbudos, Honkongo ir El Salvadoro.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo Nr. 97/296/EB priedas pakeičiamas šio sprendimo priedo tekstu.
2 straipsnis
Šis sprendimas taikomas nuo 2005 m. kovo 17 d.
3 straipsnis
Šis sprendimas skirtas valstybėms narėms.
Priimta Briuselyje, 2005 m. sausio 26 d.